Гiсторыя гэтага адхiлення ад маршруту сягае ў 1910 год, калi на балi ў Рыме бацька княгiнi Альбрэхт сустрэў амерыканку Дароту Дыкен — i закахаўся ў яе без памяцi. Сям'я была супраць: як гэта Радзiвiл пашлюбiць простую амерыканку, а не каго з Сапегаў, Чартарыйскiх цi Вайнiловiчаў?! Аднак каханне перамагло — Альбрэхт i Дарота насуперак волi ўсёй сям'i таемна абвянчалiся ў Лондане. Калi ж маладыя прыехалi ў Нясвiж, то мацi Альбрэхта Марыя Ружа Бранiцкая прамовiла: нагi тваёй амерыканкi на парозе Нясвiжскага замка не будзе! I князь з жонкай нейкi час жыў у Радзiвiлiмонтах... Тут Радзiвiлы мелi маёнтак даўно, а ў 1780 годзе iтальянец Карла Спампанi збудаваў для князёў ладны палац з дрэва i цэглы.